OpenLLM-France/wikimedia huggingface dataset:
# Fluoralforsita

La fluoralforsita és un mineral de la classe dels fosfats que pertany al grup de l'apatita. Rep el nom per la seva relació amb l'alforsita.

## Característiques

La fluoralforsita és un fosfat de fórmula química Ba₅(PO₄)₃F. Va ser aprovada com a espècie vàlida per l'Associació Mineralògica Internacional l'any 2022, sent publicada en el mes de juliol de 2023. Cristal·litza en el sistema hexagonal. És l'espècie amb fluor dominant anàloga de l'alforsita, així com l'anàleg amb bari de la fluorapatita, la fluorpiromorfita i l'estronadelfita.
Segons la classificació de Nickel-Strunz la fluoralforsita pertany a «08.BN - Fosfats, etc. amb anions addicionals, sense H₂O, només amb cations de mida gran, (OH, etc.):RO₄ = 0,33:1» juntament amb els següents minerals: aradita, magganasita, fluorpiromorfita, fluorsigaiïta, alforsita, belovita-(Ce), clorapatita, mimetita-M, johnbaumita-M, fluorapatita, hedifana, hidroxilapatita, johnbaumita, mimetita, morelandita, piromorfita, fluorstrofita, svabita, turneaureïta, vanadinita, belovita-(La), deloneïta, fluorcafita, kuannersuïta-(Ce), hidroxilapatita-M, fosfohedifana, hidroxilpiromorfita, estronadelfita, fluorfosfohedifana, carlgieseckeïta-(Nd), vanackerita, miyahisaïta, pieczkaïta, hidroxilhedifana, pliniusita, parafiniukita, arctita, krügerita i goryainovita.
L'exemplar que va servir per a determinar l'espècie, el que es coneix com a material tipus, es troba conservat a les col·leccions del Museu d'Història Natural de Berna (Suïssa), amb el número de catàleg: 44951.

## Formació i jaciments

Va ser descoberta a la conca de l'Hatrurim, dins el Consell Regional de Tamar (Districte del Sud, Israel), sent l'únic indret de tot el planeta on ha estat descrita aquesta espècie mineral.

## Referències

* ↑ «Fluoralforsite» (en anglès). Mindat. [Consulta: 13 març 2023].
* ↑ Bosi, Ferdinando; Miyawaki, Ritsuro; Hatert, Frédéric; Pasero, Marco; Mills, Stuart J. «IMA Commission on New Minerals, Nomenclature and Classification (CNMNC) – Newsletter 71». European Journal of Mineralogy, 35, 1, 06-02-2023, pàg. 75–79. DOI: https://doi.org/10.5194/ejm-35-75-2023 [Consulta: 13 març 2023].
* ↑ Krzątała, Arkadiusz; Skrzyńska, Katarzyna; Cametti, Georgia; Galuskina, Irina; Vapnik, Yevgeny; Galuskin, Evgeny «Fluoralforsite, Ba5(PO4)3F – a new apatite group mineral from the Hatrurim Basin, Negev Desert, Israel». Mineralogical Magazine, 31-07-2023, pàg. 1–32. DOI: https://doi.org/10.1180/mgm.2023.58 [Consulta: 8 setembre 2023].
# Ormond Stone

Ormond Stone (Pekin, 11 de gener de 1847 - Centreville, 17 de gener de 1933) va ser astrònom, matemàtic i educador format per la Universitat de Chicago en 1870. Va ser director de l'Observatori McCormick i de l'Observatori de Cincinnati a més d'editor del Annals of Mathematics, i cap al final de la seva vida va fer donacions que van portar a la fundació del sistema de biblioteques públiques Fairfax.
Durant el seu treball en l'Observatori de Cincinnati a mitjan 1885 va realitzar l'observació de diverses nebuloses, estels dobles i estels variables.

## Referències

* ↑ «Dr. Ormond Stone, 86, Killed By Auto.». Associated Press in New York Times, 18-01-1933 [Consulta: 16 abril 2008]. «Noted Astronomer Is Struck As He Steps From Side Of Road In Virginia. Held Many High Posts Brother Of Late Melville E. Stone Made Noteworthy Observations Of Stars, Nebulae, Satellites. Fairfax, Virginia (Associated Press) Dr. Ormond Stone, astronomer, was struck by an automobile while he was walking along the road near here today and instantly killed. He was 86 years old.»

## Enllaços externs

* Biografia de Ormond Stone (anglès)
# Argamasilla de Calatrava

Argamasilla de Calatrava és un municipi de la província de Ciudad Real a la comunitat autònoma de Castella-La Manxa.

## Demografia

Evolució demogràfica :
| 1991 | 1996 | 2001 | 2004 |
| 5.467 | 5.472 | 5.372 | 5.374 |

## Administració

Llista d'alcaldes des de les eleccions democràtiques de 1979 :
| Període | Nom de l'alcalde/-essa | Partit polític | Data de possessió |
| 1979 - 1983 | Antonio Rodríguez Daimiel † | UCD | 19/04/1979 |
| 1983 - 1987 | Antonio Rodríguez Daimiel † | API | 28/05/1983 |
| 1987 - 1991 | Rafael Rodríguez Pérez | PSOE | 30/06/1987 |
| 1991 - 1995 | Rafael Rodríguez Pérez | PSOE | 15/06/1991 |
| 1995 - 1999 | María Luisa Piedrabuena León | PP | 17/06/1995 |
| 1999 - 2003 | Fernando Calso Fernández | PSOE | 03/07/1999 |
| 2003 - 2007 | Fernando Calso Fernández | PSOE | 14/06/2003 |
| 2007 - 2011 | Fernando Calso Fernández | PSOE | 16/06/2007 |
| 2011 - 2015 | n/d | n/d | 11/06/2011 |
| 2015 - 2019 | n/d | n/d | 13/06/2015 |
| 2019 - 2023 | n/d | n/d | 15/06/2019 |
| Des del 2023 | n/d | n/d | 17/06/2023 |
# Federació Comunista de Levante

La Federació Comunista de Levante (FCL) fou una organització política comunista del País Valencià i de la Regió de Múrcia. Fou fundada el 1923 i, en crear-se el Partit Comunista d'Espanya (PCE), en va esdevindre la regional. Entre els seus dirigents destacaren Julián Gorkin, Hilari Arlandis, González Canet i Rafael Millà. El 1930 es va produir una escissió que es va afegir al Bloc Obrer i Camperol (BOC), però la major part de la FCL va romandre lligada al PCE.

## Enllaços externs

* Tret de marxists.org (amb llicència GFDL).
# Cefís de Beòcia

El riu Cefís (grec: Κηφισός, Kifissós; grec antic: Κήφισσος, Kēphissós, llatí: Cephisus) és un riu de la Grècia Central que rega les regions de la Fòcida i Beòcia.
En la mitologia grega, el seu nom estava associat al déu-riu Cefís. Neix a Lilea, a la Fòcida, al peu del mont Parnàs. Segueix cap a l'est travessant la plana de Beòcia i passant per les ciutats d'Amficlea, a la Ftiòtida, i Orcomen, i antigament desaiguava a la llacuna Copaida. Pausànies explica una tradició tebana que deia que el riu Cefís fluïa antigament per sota d'una muntanya i arribava fins al mar, i que Hèracles va taponar la sortida i el riu va anar a passar per la plana d'Orcomen. També diu que els habitants de Lilea tenien el costum de llençar al riu en uns dies determinats, pastissos i productes del camp a la font del riu i que aquests pastissos sortien a la font de Castàlia.
La vall del Cefís tenia una gran importància estratègica, perquè connectava el nord de Grècia a través dels passos del mont Eta i el mont Cal·lídrom, incloent les Termòpiles, amb la part sud del país i el golf de Corint.
El 13 de març del 1311 va ser escenari de la batalla del Cefís, guanyada pels almogàvers.
A l'edat mitjana fou anomenat Mavroneri o Mavropótamos (grec: μαυρονέρι, μαυροπόταμος, però posteriorment es recuperà el nom antic.

## Referències

* ↑ Pausànies. Descripció de Grècia, IX, 24,1
* ↑ Pausànies. Descripció de Grècia, IX, 38,7
* ↑ Pausànies. Descripció de Grècia, X, 8,1
# Edward Charles Pickering

Edward Charles Pickering (1846-1919) fou un astrònom estatunidenc, quart director de l'Observatori de Harvard (Harvard College Observatory).
Estudià durant diversos anys a la Boston Latin School, fins a graduar-se l'any 1865 a la Universitat Harvard. Fou professor de física en l'Institut Tecnològic de Massachusetts (1867).
Nomenat director de l'Observatori de Harvard, es dedicà a la fotografia i més especialment, a l'estudi dels espectres estel·lars. Gràcies a la immensa col·lecció d'espectres que havia deixat Henry Draper va poder iniciar, ampliar i completar una col·lecció d'espectrogrames que més endavant donarien origen a la classificació espectral gràcies a l'ajut econòmic de la fundació Henry Harper Memorial. Amb aquests diners va poder finançar el seu ambiciós projecte, per al qual contractà un bon nombre de dones especialitzades en el tema: Williamina Fleming, Antonia Maury, Anna Winlock, Annie Jump Cannon o Henrietta Swan Leavitt entre d'altres, grup femení que fou conegut (de broma) per la comunitat científica com l'harem de Pickering. Pràcticament totes elles feren grans descobriments i aportacions astronòmiques.
Hermann Carl Vogel i ell, conjuntament, descobriren els primers estels binaris espectroscòpics el 1889; en col·laboració amb Olcott fundà (1911) l'Associació Estatunidenca d'Observadors d'Estels Variables (AAVSO), entitat que encara continua en actiu. Entre el 1879 i el 1881 va fer estudis per a determinar la magnitud dels astres, especialment els satèl·lits planetaris i els asteroides més brillants.
El seu germà petit William Henry Pickering també fou un destacat astrònom gràcies al seu suport i ajuda.
Pel seu treball i carrera com a investigador va concedir-se-li la medalla daurada de la Reial Societat Astronòmica el 1886 i el 1901; la Medalla Henry Draper el 1888 i la Medalla Bruce el 1908. Existeix un cràter a la Lluna i un altre a Mart (en el sector de Phaethontis) batejats "Pickering" en honor d'ambdós germans astrònoms.

## Articles

* Obs. of the corona during the eclipse. Aug. 7, 1869, (1869).
* A nebula photometer, (1876).
* Stellar magnitudes, (1879), Astronomische Nachrichten, volume 95, p. 29.
* New planetary nebulae, (1881), The Observatory, Vol. 4, p. 81-83.
* Photometric magnitude of Jupiter's satellite III, (1881), The Observatory, Vol. 4, p. 113-114.
* Observations of the transit of Venus, December 5 and 6, 1882, made at the Harvard college observatory (1883).
* Photometric observations of Ceres, Pallas, and Vesta, at the Harvard College Observatory, (1885), The Observatory, Vol. 8, p. 238-239.

## Referències

    * Mars and it Satellites, Jürgen Blunck, Exposition Press (1977).
    * Història del Telescopi, Isaac Asimov, Alianza Editorial (1986).
    * Cercador NASA ADS (treballs, articles i publicacions de Pickering) «Enllaç»..

## Enllaços externs

* Pàgina web del Harvard College Observatory (anglès)

## Vegeu també

* Llista d'astrònoms
# Festival de Cinema d'Animació d'Annecy

El Festival Internacional de Cinema d'Animació d'Annecy, en francès Festival International du film d'animation d'Annecy va ser creat l'any 1960 a Annecy (França) i des d'aleshores s'ha convertit en un important esdeveniment anual per la ciutat. Juntament amb el Festival de Cinema Internacional d'Animació d'Ottawa al Canadà, el Festival Internacional d'Animació d'Hiroshima al Japó, i el Festival Mundial de Cinema d'Animació de Zagreb a Croàcia. està organitzat i subvencionat per L'Associació Internacional de Cinema d'Animació o ASIFA.
El festival és una competició entre films d'animació i els premis estan classificats en les següents cinc categories:
* Llargmetratges
* Curtmetratges
* TV i films per encàrrec
* Premis especials
* VR (Realitat Virtual o Virtual Reality)
* Pel·lícules de graduació
Dins de cada secció també hi ha diferents premis com per exemple El premi de l'audiència o El premi del jurat, que formen part de la categoria de curtmetratges, o El premi de l'audiència jove i el de la millor música original, que estan inclosos dins dels premis especials.

## Història

El Festival Internacional de Cinema d'Animació d'Annecy va ser creat l'any 1960 quan els membres principals de l'esdeveniment, Pierre Barbin, André Martin i Michel Boschet, van aconseguir que la JICA (Journées internationales du cinéma d'animation) s'interessessin per un club de cinema que tenien. Amb la unió d'ambdós i gràcies els avantatges geogràfics i tècnics que oferia Annecy, com per exemple la proximitat amb l'aeroport de Geneva o la gran presència teatral i relacionada amb l'espectacle de la ciutat, van decidir organitzar allà l'esdeveniment. Un parell d'anys després, el festival ja va convertir-se en quelcom competitiu i l'ASIFA (The International Animated Film Society) va començar a interessar-s'hi, fins al punt que va convertir-lo en un esdeveniment biennal d'importància creixent dins del món de l'animació cinematogràfica. Des d'aleshores, exeptuant l'any 1968 on a causa de problemes de finenciament va cancel·lar-se, el festival va continuar creixent i l'any 1998 va passar de ser biennal a l'anualitat.
Al llarg dels anys doncs, el festival ha anat sumant participants i reconeixement, com amb o la unió de MIFA (International Animation Film Market) a la dècada dels 80 o la creació de la CITIA, que dota el concurs d'uns procediments econòmics i organitzatius concrets basats en la cultura, l'educació i l'economia, a principis dels 2000.
Actualment el festival compte amb la participació d'unes 3000 entitats de competició cinematogràfica procedents de més de 90 països diferents i l'any 2019 per exemple, va aconseguir que es registressin 12300 insígnies diferents.

## Referències

* ↑ Diccionario de arte.. Barcelona: RBA, cop. 2003. ISBN 8483323907.
* ↑ «Annecy - Festival International du Film d'Animation 2020». [Consulta: 18 novembre 2019].
# Otomys jacksoni

Otomys jacksoni és una espècie de mamífer rosegador de la família dels múrids. És endèmic de les parts altes del Mont Elgon (Kenya i Uganda), on viu a altituds d'entre 3.300 i 4.200 msnm. De tant en tant se'l considera part de O. typus, però se'n diferencia pel fet de tenir set làmines a la tercera molar superior (en lloc de vuit o nou). També és més petit i té el pelatge de color marró fosc.
L'espècie fou anomenada en honor de l'administrador, explorador i ornitòleg britànic Frederick John Jackson.

## Referències

* ↑ Wilson, D. E.; Reeder, D. M. (editors). Mammal Species of the World. A Taxonomic and Geographic Reference (en anglès). 2 volums. 3a edició. Baltimore: Johns Hopkins University Press, 2005. ISBN 978-0-8018-8221-0.
* ↑ Beolens, B.; Watkins, M.; Grayson, M. The Eponym Dictionary of Mammals (en anglès). Johns Hopkins University Press, 2009, p. 208. ISBN 978-0801893049.
# István Tamássy

István Tamássy (Hongria, 7 d'agost de 1911 - 30 de maig de 1994) va ser un davanter de futbol hongarès que va formar part de l'equip hongarès a la Copa del Món de 1934. També va jugar al Újpest FC.

## Referències

* ↑ «1934 FIFA World Cup Italy» (en anglès). FIFA World Cup, 13-10-2011. Arxivat de l'original el 13/10/2011. [Consulta: 17 agost 2021].
* ↑ «https%3A%2F%2Feu-football.info%2F_player.php%3Fid%3D20703 National football team player István Tamássy». European football database. Eurofootball.info. [Consulta: 17 agost 2021].
# BRP

BRP té els següents significats:
* Basic Role-Playing, sistema de joc genèric per a jocs de rol
* Bombardier Recreational Products, empresa fabricant de motors canadenca
* Brigada Ramona Parra, col·lectiu artístic xilè
* British Racing Partnership, equip d'automobilisme històric del Regne Unit
* Partit dels Treballadors Búlgars (del seu nom en búlgar Българска Работническа Партия, transliterat Blgarska Rabotnitxeska Partiia), partit polític històric de Bulgària
# Casey Kasem

Casey Kasem, nascut com Kemal Amin Kasem (Detroit, Michigan, Estats Units, 27 d'abril de 1932 - 15 de juny de 2014) fou una personalitat de la ràdio estatunidenca. És conegut principalment pel programa American Top 40, que estigué en antena des del 1970 fins que Kasem es jubilà el 2009.
Kasem també va ser qui va fer la veu de Shaggy en la sèrie de dibuixos animats Scooby-Doo, així com de Robin en l'hora de Batman de 1968.

## Referències

* ↑ «Person of the Week: Casey Kasem» (en anglès). ABC News, 12-10-2004. [Consulta: 20 agost 2022].
* ↑ «Casey Kasem dies at 82; radio personality hosted Top 40 countdown show» (en anglès americà). LA Times, 16-06-2014. [Consulta: 20 agost 2022].
* ↑ «Casey Kasem’s Secret Legacy: How He Used Scooby-Doo to Advance His Va…» (en anglès). City Watch LA, 18-06-2014. Arxivat de l'original el 2014-06-18. [Consulta: 20 agost 2022].
* ↑ «Shaggy, Merry and more: Casey Kasem's greatest cartoon voices» (en anglès americà). LA Times, 16-06-2014. [Consulta: 20 agost 2022].
# Capgrossos de Vilafranca

Els Capgrossos de Vilafranca són un ball de capgrossos que forma part del seguici de la Festa Major de Vilafranca del Penedès. El ball està format per dues parelles de capgrossos: l'Humbert i la Roseta, el Canyamàs i la Zingarel·la.
L'any 1968 l'Acadèmia Tastavins Sant Humbert va entregar a la vila dos capgrossos que van passar a formar part del Ball de Nans de Vilafranca: l'Humbert (anomenat Oriol en un primer moment) i la Roseta. Els dos capgrossos representaven un pagès que simbolitza el treball vitivinícola de les nostres comarques i una pubilla que simbolitza la fertilitat de la terra. Van ser batejats el dia 30 d'agost davant del Palau Baltà amb el padrinatge dels Capgrossos de Tarragona. L'any següent es va afegir al Ball de Nans una parella de gitanos i el 1993 van batejats com a Canyamàs i Zingarel·la i els Capgrossos de Vic els feren de padrins. L'any el 1982 les dues parelles de capgrossos es van separar dels nans i van formar una colla amb una coreografia pròpia: els Capgrossos «grossos», avui simplement Capgrossos.
Actualment, el ball està compost per deu persones que porten els quatre caps i el vestuari varia segons cada un dels personatges. Quant als balls, els Capgrossos tenen diverses coreografies pròpies tant pels balls parats com els de cercavila acompanyats de diverses melodies per a gralla i timbal. Entre els balls de cercavila ballen La Repescada, L'Agló i El festeig; i entre els balls parats hi trobem Berga, Polca, El Ball del Ram i L'Eixerida.
L'any 2018, amb motiu del cinquantè aniversari del grup, els Capgrossos de Vilafranca van presentar una nova indumentària dissenyada per Blanca Ferré. La nova vestimenta tenia com a objectiu de ressaltar les característiques particulars de cada personatge i, alhora, equilibrar i cohesionar el grup. En aquest sentit, els nous vestits de l'Humbert i la Roseta duen brodats amb motius florals i són de colors torrats i verds, mentre que els del Canyamàs i la Zingarel·la, tenen guarniments que fan al·lusió al món dels cavalls.

## Referències

* 1 2 3 Montlló Bolart, Jordi «Ball de Capgrossos de Vilafranca del Penedès». Mapes de Patrimoni Cultural. Diputació de Barcelona, 14-01-2021.
* ↑ Soler, Josep M. «Els Capgrossos han presentat una renovació total del seu vestuari». rtvvilafranca.cat, 24-08-2018. [Consulta: 29 agost 2021].
# Edward Cocker

Edward Cocker (Regne d'Anglaterra, c. 1631 - Londres, 22 d'agost de 1676) va ser un gravador anglès del segle xvii, que també donava classes d'escriptura i matemàtiques. Poca cosa es coneix de la seva vida. Vivia a Londres, on tenia escola pròpia d'escriptura i matemàtiques a prop de l'església de Saint Paul. Pepys el menciona diverses vegades en els seus diaris quan li estava fent uns gravats. També pot ser que visqués algun temps a Northampton.
Cocker és conegut sobretot pel seu llibre Arthmetick que va arribar a editar-se més de 112 vegades al llarg dels segles xvii i xviii. És un llibre de didàctica de les matemàtiques de nivell elemental, però estava tan ben escrit que per això va tenir un èxit indiscutible. Les regles estan exposades de forma clara, sense demostració, i cada regla està il·lustrada amb un exercici treballat amb força detall. El llibre el va editar per primera vegada John Hawkins el 1678, un any després de la mort de Cocker. En el segle xix, Augustus De Morgan va afirmar que el llibre no era de Cocker, sinó de Hawkins; però la historiografia més moderna ha demostrat que el llibre cal atribuir-lo a Cocker.
Durant la seva vida va escriure també altres llibres d'aritmètica elemental però que no van tenir el mateix èxit: Tutor to Arithmetick (1664), Compleat Arithmetician (1669), Decimal Arithmetick, Artificial Arithmetick (sobre logaritmes), Algebraic Arithmetick (sobre equacions). A més va publicar més d'una vintena de llibres de cal·ligrafia, entre els quals cal destacar The Pen's Triumph (1658).

## Referències

* ↑ Sleight, 1943, p. 248.
* ↑ Cajori, 2007, p. 192.
* ↑ Cajori, 2007, p. 192-193.
* ↑ Sleight, 1943, p. 249.
* ↑ Sleight, 1943, p. 250.
* ↑ Wallis, 1997, p. 507 i ss.
* ↑ Cajori, 2007, p. 193.
* ↑ Ioppolo, 2010, p. 177-179.

## Bibliografia

* Cajori, Florian. A History of Elementary Mathematics (en anglès). Cosimo, 2007. ISBN 9781602069916.
* Ioppolo, Grace. «Early Modern Handwriting». A: Michael Hattaway (ed.). A New Companion to English Renaissance Literature and Culture (en anglès). John Wiley & Sons, 2010, p. 177-. ISBN 978-1-4051-8762-6.
* Sleight, E.R. «Arithmetic According to Cocker» (en anglès). National Mathematics Magazine, Vol. 17, Num. 6, 1943, pàg. 248-257. DOI: 10.2307/3028005. ISSN: 1539-5588.
* Wallis, Ruth «Edward Cocker (1632?–1676) and his Arithmetick: De Morgan demolished» (en anglès). Annals of Science, Vol. 54, Num. 5, 1997, pàg. 504-522. DOI: 10.1080/00033799700200471. ISSN: 0003-3790.

## Enllaços externs

* O'Connor, John J.; Robertson, Edmund F. «Edward Cocker» (en anglès). MacTutor History of Mathematics archive. School of Mathematics and Statistics, University of St Andrews, Scotland.
* «Edward Cocker» (en anglès). Encyclopaedia Britannica, 1999. [Consulta: 8 juny 2014].
* Wallis, Ruth. «Cocker, Edward» (en anglès). Oxford Dictionary of National Biography, 2004. [Consulta: 9 octubre 2024].
# Figueira da Foz

Figueira da Foz és un municipi portuguès, situat al districte de Coïmbra, a la regió del Centre i a la subregió de Baixo Mondego. L'any 2007 tenia 63.372 habitants. Es divideix en 18 freguesies. Limita al nord amb Cantanhede, a l'est amb Montemor-o-Velho i Soure, al sud amb Pombal i a l'oestamb l'oceà Atlàntic.

## Fills il·lustres

* David de Sousa (1880-1918) violoncel·lista, compositor i director d'orquestra.

## Població

Població del concelho de Figueira da Foz (1801 – 2004) :
| 1801 | 1849 | 1900 | 1930 | 1960 | 1981 | 1991 | 2001 | 2004 |
| 10281 | 8021 | 43032 | 49590 | 57631 | 58559 | 61555 | 62601 | 63144 |

## Freguesies

* Alhadas
* Alqueidão
* Bom Sucesso
* Borda do Campo
* Brenha
* Buarcos (Figueira da Foz)
* Ferreira-a-Nova
* Lavos
* Maiorca (Figueira da Foz)
* Marinha das Ondas
* Moinhos da Gândara
* Paião
* Quiaios
* Santana (Figueira da Foz)
* São Julião da Figueira da Foz (Figueira da Foz)
* São Pedro (Figueira da Foz)
* Tavarede (Figueira da Foz)
* Vila Verde (Figueira da Foz)
# Otomys lacustris

Otomys lacustris és una espècie de mamífer rosegador de la família dels múrids. Viu a altituds d'entre 1.400 i 2.300 msnm a Kenya, Malawi, Tanzània i Zàmbia. Els seus hàbitats naturals són els herbassars i aiguamolls montans. Està amenaçat pels incendis forestals provocats pels agricultors i els caçadors furtius, així com el sobrepasturatge.

## Referències

* ↑ Taylor, P. J.; Maree, S. Otomys lacustris. UICN 2008. Llista Vermella d'espècies amenaçades de la UICN, edició 2008, consultada el 23 juny 2017.
# Institut Jueu per Afers de Seguretat Nacional

El Institut Jueu per Afers de Seguretat Nacional (en anglès: Jewish Institute for National Security Affairs) (JINSA) és un think tank jueu dels Estats Units fundat en 1976 i de ideologia neoconservadora.
L'organització es dedica a educar a membres del Congrés dels Estats Units, militars i funcionaris civils, implicats en la presa de decisions en els afers que estan relacionats amb la seguretat i la defensa nacional dels Estats Units, així com els seus interessos estratègics en el món i en particular en la regió de l'Orient Mitjà.
La pedra angular de la política exterior estatunidenca, tradicionalment ha estat una ferma col·laboració entre els EUA i l'Estat d'Israel. L'organització creu que una postura forta dels EUA en matèria de seguretat i defensa nacional és la millor garantia de pau i estabilitat econòmica per a la regió.

## Referències

* ↑ www.jinsa.org/
* ↑ «www.thenation.com/». Arxivat de l'original el 2017-12-31. [Consulta: 13 gener 2018].

## Enllaços externs

* Lloc web oficial (anglès)
# BVD

BVD té els següents significats:
* Servei de Seguretat Interior (de seu nom en neerlandès Binnenlandse Veiligheidsdienst), servei d'intel·ligència històric dels Països Baixos
* Diarrea viral bovina (del seu nom en anglès Bovine Viral Diarrhea), malaltia del tipus pestivirus que afecta el bestiar
* Bvd. també és l'abreviatura de bulevard, tipus d'avinguda ampla i amb arbres